Here is a page extracted from Wikipedia that may contain CSS, HTML, and a lot of unformatted text.

Title: ايزابيل دى ايبيلين
Content: ايزابيل دى ايبيلين - Isabelle d'Ibelin - ( بيروت ، 1252 - بيروت ، 1282 ) ، سيدة بيروت Dame de Beyrouth من سنة 1264 لحد وفاتها سنة 1282. بنت جين دى ايبلين Jean d'Ibelin و أليس دى لاروش Alice de la Roche و من احفاد جين دى ايبلين الكبير.

حكمت بيروت بعد وفاة ابوها و اتجوزت سنة 1265 و هى لسه طفله عندها تلاتاشر سنه من هيو التانى Hugh II ملك قبرص لكن اتوفى بسرعه فاتعرفت بإسم " الارمله العذراء ". عملت علاقه مش شرعيه مع جوليان كونت صيدا Julien de Sidon فإتعرضت لإدانه من بابا الكاتوليك.

فى فترة حكمها كان الظاهر بيبرس قاعد على عرش مصر و كان واخد على عاتقه محاربة الصليبيين لكن ما اتعرضش لإيزابيلا و كان لطيف معاها بدرجه كبيره بعكس موقفه من الصليبيين التانيين و عمل معاها معاهده سنة 1269 وصفها فيها بـ " فخامة الملكه الشريفه المبجله .. سيدة بيروت ".

فى سنة 1272 اتجوزت الفارس الانجليزى هامو ليسترانج Hamo l'Estrange و بعدها بسنه و هو بيحتضر ع السرير حط بيروت تحت حماية الظاهر بيبرس لكن ملك قبرص و اورشليم ( ملك اورشليم اسمى ) هيو التالت Hugh III حاول انه يستخدم ايزابيلا عشان يجذب بارون قوى تانى للشرق فأخدها قبرص بالعافيه عشان يوضب ليها جوازه ، فإعترض الظاهر بيبرس بقوه و اجبر هيو التالت على ترجيعها لبيروت فرجعت و بعت ليها بيبرس هناك حرس خصوصى من مصر عشان يحميها فعاشت فى بيروت فى سلام و امان تحت حماية الظاهر بيبرس و سلاطين مصر اللى جم بعده لغاية وفاتها سنة 1282.

مصادر

مصادر 
 David Nicolle, The Crusades, Osprey Publishing, NY, USA 2001

حكام لبنان
مسيحيين لبنانيين
صليبيين
ملكات
ستات حكموا بلاد
مواليد 1252
وفيات 1282